b'\n_START_ARTICLE_\nGotardo baz\xc4\x97s tunelis\n_START_PARAGRAPH_\nGotardo baz\xc4\x97s tunelis (vok. Gotthard-Basistunnel, pranc. Tunnel de base du Saint-Gothard, it. Galleria di base del San Gottardo)\xc2\xa0\xe2\x80\x93 2016\xc2\xa0m. bir\xc5\xbeelio 1 d. atidarytas traukini\xc5\xb3 tunelis Alp\xc4\x97se \xc5\xa0veicarijoje. Veikti visu paj\xc4\x97gumu tunelis prad\xc4\x97s 2016\xc2\xa0m. gruod\xc4\xaf. \xc5\xa0is tunelis yra did\xc5\xbeiausias ir giliausias transporto tunelis pasaulyje. Jis yra 57,09\xc2\xa0km ilgio._NEWLINE_Pagrindin\xc4\x97 tunelio paskirtis yra palengvinti transporto sraut\xc5\xb3 jud\xc4\x97jim\xc4\x85 per Alpes, ypatingai Roterdamo-Bazelio-Genujos koridoriumi, taip pat perkelti krovini\xc5\xb3 jud\xc4\x97jim\xc4\x85 i\xc5\xa1 sunkve\xc5\xbeimi\xc5\xb3 \xc4\xaf traukinius._NEWLINE_\xc5\xa0io tunelio statyba dar 1992\xc2\xa0m. buvo patvirtinta \xc5\xa0veicarijos gyventoj\xc5\xb3 referendume, o statybos prad\xc4\x97tos 1996\xc2\xa0m. Pradinis biud\xc5\xbeetas siek\xc4\x97 10,3 milijardus JAV doleri\xc5\xb3, ta\xc4\x8diau bendras biud\xc5\xbeetas pakilo iki 12 milijard\xc5\xb3 JAV doleri\xc5\xb3. Statyb\xc5\xb3 metu \xc5\xbeuvo 9 darbuotojai._NEWLINE_Tunelis tur\xc4\x97t\xc5\xb3 sutrumpinti keleiviams kelion\xc4\x99 tarp Ciuricho ir Milano nuo daugiau nei 4 iki 2,5 valand\xc5\xb3. Jis taip pat prapl\xc4\x97s \xc5\xa0veicarijos \xc5\xa1iaur\xc4\x97s-piet\xc5\xb3 krypties krovini\xc5\xb3 srauto traukiniais pralaidum\xc4\x85 nuo 22 mln. ton\xc5\xb3 iki 44 mln. ton\xc5\xb3 per metus.'